ആശിഖ് ഓര്ത്തെടുക്കുകയാണ് ആ ദുരന്ത നിമിഷങ്ങള് ആശിഖും സഹോദരന് മുഹമ്മദ് ശഹീനും അപകടത്തില്പ്പെട്ട വിമാനത്തിനുള്ളില് പി പി ഇ കിറ്റ് ധരിച്ചുള്ള ദൃശ്യം. ഫയല് ചങ്ങരംകുളം വിമാനം വലിയ ശബ്ദത്തോടെ താഴേക്ക് പതിക്കുകയാണ്. എന്താണ് സംഭവിക്കുന്നതെന്ന് വിശ്വസിക്കാന് കഴിയുന്നില്ല. വിമാനത്തിലാകെ കൂട്ടക്കരച്ചിലുകളും ശഹാദത്ത് കലിമകളും ഉയരുന്നു. മനസ്സും ശരീരവും ഒരുപോലെ മരവിപ്പിച്ചുപോയ കരിപ്പൂര് വിമാനപകടത്തിന്റെ നടുക്കുന്ന അനുഭവങ്ങള് ഓര്ത്തെടുക്കുകയാണ് ചങ്ങരംകുളം സ്വദേശിയായ ആശിഖ്. എമര്ജന്സി വാതിലിന് അടുത്തായിരുന്നതിനാല് നേരെ കാലെടുത്തുവെച്ചത് വിമാനത്തിന്റെ ചിറകില്. അവിടെനിന്നും നിലത്തിറങ്ങിയപ്പോഴാണ് അനുജന് മുഹമ്മദ് ശഹീന് സീറ്റ് ബെല്റ്റ് ഊരാന് കഴിയുന്നില്ല ഇക്കാ എന്ന് പറഞ്ഞ് ഉറക്കെ കരയുന്നത്. വീണ്ടും വിമനത്തിലേക്ക് വലിഞ്ഞ് കയറി. അനുജനെയും കൂട്ടി പുറത്തിറങ്ങി. വിമാനം ഏത് നിമിഷവും കത്താം. കുറച്ചുദൂരം നടന്ന ശേഷം ഇരിക്കണമെന്നാണ് കരുതിയത്. രണ്ടടി വെച്ചതേ ഉണ്ടായിരുന്നുള്ളൂ. താഴെ വീണു. ബോധം തെളിയുമ്ബോള് ചോരപുരണ്ട് ചെളിനിറഞ്ഞ പുല്ലില് കിടക്കുകയാണ്. അനുജന് മുഹമ്മദ് ശഹീന് അടുത്തിരുന്ന് കരയുന്നു. തലക്ക് പരുക്കേറ്റ അവന് ചോരയില് മുങ്ങിയിട്ടുണ്ട്. എന്റെ രണ്ടു കൈയും തോളെല്ലില്നിന്ന് വേര്പ്പെട്ട് തൂങ്ങിയിരുന്നു. കൈകള് ശരീരത്തില് ഉള്ളതായി തോന്നിയതേയില്ല. കൈകള് എവിടെ എന്ന ചോദ്യം കേട്ടാണ് ജുനൈദ് ഓടിയെത്തിയത്. ചെളിയില്നിന്നും ഉയര്ത്തി, തോളെല്ലില് നിന്ന് വേര്പ്പെട്ട നിലയിലായിരുന്നു രണ്ട് കൈകളും. അപകടത്തില് ഇരുകൈകള്ക്കും സാരമായ പരുക്ക് പറ്റി. തലക്ക് പരുക്ക് പറ്റിയതിനെ തുടര്ന്ന് അനുജന് മുഹമ്മദ് ശഹീന് ഇപ്പോഴും സാധാരണ നിലയിലേക്ക് തിരിച്ച് വന്നിട്ടില്ല. വിമാനപകടം നടന്ന് ഒരുവര്ഷം തികയുമ്ബോള് മാനസികമായും ശാരീരികമായും ആകെ തകര്ന്ന അവസ്ഥയിലാണ് ഇവര്. ഉറക്കത്തിനിടയില് ഉണര്ന്നാല് പിന്നെ ഉറക്കം കിട്ടാത്ത രാത്രികള്. റോഡിലൂടെയുള്ള യാത്രകളിലെ ഹന്പുകളുടെ കുലുക്കങ്ങള് പോലും മനസ്സിനെ വല്ലാതെ അസ്വസ്ഥമാക്കുന്നതായും ആശിഖ് പറയുന്നു.